CELEX: 32022R0056
Language: sk
Date: 2022-01-14 00:00:00
Title: Vykonávacie nariadenie Komisie (EÚ) 2022/56 zo 14. januára 2022, ktorým sa mení vykonávacie nariadenie (EÚ) 2018/921, ktorým sa ukladá konečné antidumpingové clo na dovoz kyseliny vínnej s pôvodom v Čínskej ľudovej republike po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036

17.1.2022   
               
               
                  SK
               
               
                  Úradný vestník Európskej únie
               
               
                  L 10/13
               
            
         VYKONÁVACIE NARIADENIE KOMISIE (EÚ) 2022/56
         zo 14. januára 2022,
         ktorým sa mení vykonávacie nariadenie (EÚ) 2018/921, ktorým sa ukladá konečné antidumpingové clo na dovoz kyseliny vínnej s pôvodom v Čínskej ľudovej republike po revíznom prešetrovaní pred uplynutím platnosti podľa článku 11 ods. 2 nariadenia Európskeho parlamentu a Rady (EÚ) 2016/1036
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 14 ods. 1,
         keďže:
         
                     (1)
                  
                  
                     Dovoz kyseliny vínnej s pôvodom v Čínskej ľudovej republike podlieha konečným antidumpingovým clám uloženým vykonávacím nariadením Komisie (EÚ) 2018/921 (2).
                  
               
                     (2)
                  
                  
                     Spoločnosť Ninghai Organic Chemical Factory, doplnkový kód TARIC (3) A689, podliehajúca individuálnej antidumpingovej colnej sadzbe vo výške 8,3 %, informovala 3. júna 2021 Komisiu o tom, že zmenila svoj názov na Ningbo Jinzhan Biotechnology Co., Ltd.
                  
               
                     (3)
                  
                  
                     Spoločnosť požiadala Komisiu o potvrdenie, že zmena názvu nemá vplyv na jej právo využívať výhody individuálnej antidumpingovej colnej sadzby, ktorá sa na ňu uplatňovala pod jej predchádzajúcim názvom.
                  
               
                     (4)
                  
                  
                     Komisia preskúmala predložené informácie a dospela k záveru, že zmena názvu bola riadne zaregistrovaná príslušnými orgánmi a neviedla k vytvoreniu nových vzťahov s inými skupinami spoločností, ktoré Komisia neprešetrila.
                  
               
                     (5)
                  
                  
                     Táto zmena názvu teda nemá žiadny vplyv na zistenia vo vykonávacom nariadení (EÚ) 2018/921, a konkrétne na sadzbu antidumpingového cla, ktorá sa na spoločnosť uplatňuje.
                  
               
                     (6)
                  
                  
                     Dôkazy v spise takisto potvrdili, že zmena názvu sa uplatňovala od 16. mája 2019, keďže v ten deň túto zmenu zaznamenal úrad pre dohľad nad trhom a správu trhu okresu Ninghai (Market Supervision and Administration Bureau of Ninghai County). Zmena názvu by preto mala nadobudnúť účinnosť od uvedeného dátumu.
                  
               
                     (7)
                  
                  
                     Komisia vzhľadom na úvahy v predchádzajúcich odôvodneniach usúdila, že je vhodné zmeniť vykonávacie nariadenie (EÚ) 2018/921, aby sa zohľadnil zmenený názov spoločnosti, ktorej bol predtým pridelený doplnkový kód TARIC A689.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom výboru zriadeného článkom 15 ods. 1 nariadenia (EÚ) 2016/1036,
                  
               PRIJALA TOTO NARIADENIE:
         
            Článok 1
            
               1.   Článok 1 ods. 2 vykonávacieho nariadenia (EÚ) 2018/921 sa mení takto:
               
                  
                              „Ninghai Organic Chemical Factory, Ninghai
                           
                           
                              A689“
                           
                        
               sa nahrádza textom
               
                  
                              „Ningbo Jinzhan Biotechnology Co., Ltd., Ninghai
                           
                           
                              A689“
                           
                        
            
            
               2.   Akékoľvek konečné clo zaplatené za dovoz výrobkov vyrobených spoločnosťou Ningbo Jinzhan Biotechnology Co., Ltd., ktoré presahuje antidumpingové clo stanovené v článku 1 ods. 2 vykonávacieho nariadenia (EÚ) 2018/921, pokiaľ ide o spoločnosť Ninghai Organic Chemical Factory, sa vráti alebo odpustí v súlade s platnými colnými predpismi.
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 14. januára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 21.
         
            (2)  Ú. v. EÚ L 164, 29.6.2018, s. 14.
         
            (3)  Integrovaný sadzobník Európskej únie.